**OBAVIJEST**

**o prikupljanju i obradi osobnih podataka**

**podnositelja prijave za prijam u državnu službu**

Sukladno članku 13. Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) Ministarstvo mora, prometa i infrastrukture obavještava podnositelje prijave da se osobni podaci sadržani u obrascu i prilozima prijave smatraju dostavljenim radi:

- prijave na natječaj/oglas za prijam u državnu službu,

- provedbe natječaja/oglasa (pregleda prijava, organiziranja i provođenja testiranja i intervjua, izrade izviješća o provedenom postupku), kao i eventualnog donošenja rješenja o prijmu i rješenja o rasporedu,

- prijave na potrebna osiguranja, za primljenog kandidata,

- unošenja u Registar zaposlenih u javnom sektoru, Centralizirani obračun plaća (COP) i druge radnje uobičajene kod zasnivanja radnog odnosa i radi izvršavanja prava i obveza iz istog, za primljenog kandidata.

Ako podnositelj prijave bude odabran za prijam u državnu službu podaci iz prijave i to: ime i prezime, OIB, ime oca i majke, adresa stanovanja datum i mjesto rođenja, stručna sprema i struka bit će dostavljeni Ministarstvu pravosuđa, Upravi za kazneno pravo i probaciju, Odjelu za kaznene evidencije, radi provjere je li podnositelj prijave, tada kandidat proglašen krivim za kazneno djelo za koje se kazneni postupak vodi po službenoj dužnosti, sukladno članku 49. stavku 1. točki a) Zakona o državnim službenicima (Narodne novine, br. 92/05, 107/07, 27/08, 34/11, 49/11, 150/11, 34/12, 49/12-pročišćeni tekst, 37/13, 38/13, 1/15, 138/15 i 61/17).

Sukladno članku 52. stavku 2. Zakona o državnim službenicima rješenje o prijmu dostavlja se javnom objavom na web-stranici državnog tijela koje je raspisalo javni natječaj i web-stranici središnjeg tijela državne uprave nadležnog za službeničke odnose. Objavljeno rješenje o prijmu sadrži ime i prezime te podatke o školovanju, broju godina radnog iskustva i ispunjavanju uvjeta od strane izabranog kandidata. Dostava svim kandidatima smatra se obavljenom istekom osmoga dana od dana javne objave na web-stranici središnjeg tijela državne uprave nadležnog za službeničke odnose.

Kandidati prijavljeni na javni natječaj nakon donošenja rješenja o prijmu imaju pravo uvida u dokumentaciju koja se odnosi na javni natječaj uključujući i prijavu odabranog kandidata, sukladno članku 84. stavku 1. Zakona o općem upravnom postupku (Narodne novine, broj 47/09). Ako protiv rješenja o prijmu bude uložena žalba, prijava s prilozima će biti proslijeđena Odboru za državnu službu radi rješavanja žalbe, sukladno članku 52. stavku 3. Zakona o državnim službenicima. Ako protiv rješenja Odbora za državnu službu bude pokrenut upravni spor sukladno članku 63. stavku 5. Zakona o državnim službenicima, prijava s prilozima bit će proslijeđena Upravnom sudu u Zagrebu ili drugom sudu sukladno zakonskim određenjima o nadležnosti za rješavanje spora.

Sukladno Posebnom popisu s rokovima čuvanja arhivskog gradiva koji je odobren od strane Hrvatskog državnog arhiva, prijava i prilozi sa osobnim podacima podnositelja prijave koji nije primljen u državnu službu čuvaju se u Ministarstvu mora, prometa i infrastrukture 3 (tri) godine. Trajanje navedenog roka čuvanja temelji se na mogućnosti kandidata za ulaganje žalbe, kao redovnog pravnog lijeka i pokretanje upravnog spora, kao izvanrednog pravnog lijeka protiv odluke Odbora za državnu službu. Navedeni postupci po izjavljenim pravnim lijekovima traju određeno vrijeme i temeljem njih može doći do ponovnog pregleda i ocjene pristiglih prijava zbog čega iste ne mogu prije biti izlučene.

Podnositelj prijave može od Ministarstva mora, prometa i infrastrukture zatražiti pristup svojim osobnim podacima ili brisanje dostavljenih osobnih podataka. U slučaju zahtjeva za brisanje („pravo na zaborav”) smatrat će se da je podnositelj prijave povukao svoju prijavu te se neće smatrati kandidatom.

Svatko tko smatra da mu je povrijeđeno neko pravo zajamčeno Zakonom o provedbi Opće uredbe o zaštiti podataka (Narodne novine, broj 42/2018) i Općom uredbom o zaštiti podataka, može Agenciji za zaštitu osobnih podataka podnijeti zahtjev za utvrđivanje povrede prava.

Posebno se napominje da Ministarstvo mora, prometa i infrastrukture poduzima sve mjere nužne za zaštitu osobnih podataka te će podaci biti čuvani samo onoliko dugo koliko je to potrebno za postizanje svrhe radi koje se osobni podaci obrađuju.

**Ministarstvo mora, prometa i infrastrukture**